Diari Oficial de la Generalitat Valenciana


Sumari del DOGV 6878, del 08-10-2012 (2012/9174)

RESOLUCIÓ de 3 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord entre l'Institut Valencià de l'Audiovisual i de la Cinematografia Ricardo Muñoz Suay i el Museu Nacional Centre d'Art Reina Sofia, per a la cessió de la pel·lícula en DVD Estampas 1932 (José Val del Omar, Patronat de les Missions Pedagògiques, 1932-33).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6878

Data del DOGV
:   08-10-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/9174


Data del document
:   03-10-2012

Organisme emissor
:   Conselleria de Presidència

Tipus de document
:   Resolució

RESOLUCIÓ de 3 d'octubre de 2012, de la directora general del Secretariat del Consell i Relacions amb les Corts, de la Conselleria de Presidència, per la qual es disposa la publicació de l'acord entre l'Institut Valencià de l'Audiovisual i de la Cinematografia Ricardo Muñoz Suay i el Museu Nacional Centre d'Art Reina Sofia, per a la cessió de la pel·lícula en DVD Estampas 1932 (José Val del Omar, Patronat de les Missions Pedagògiques, 1932-33). [2012/9174]  
L'Institut Valencià de l'Audiovisual i de la Cinematografia Ricardo Muñoz Suay i el Museu Nacional Centre d'Art Reina Sofia han subscrit, prèvia tramitació reglamentària, el 30 de juliol de 2012, l'acord per a la cessió de la pel·lícula en DVD Estampas 1932 (José Val del Omar, Patronat de les Missions Pedagògiques, 1932-33).  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat acord, que ha quedat inscrit en el Registre de Convenis de la Generalitat amb el número 896/2012, i que figura com a annex d'esta resolució.  
  
València, 3 d'octubre de 2012.- La directora general del Secretariat del Consell i Relacions amb les Corts: Mª Teresa Lleó Alonso.  
  
  
Acord entre l'Institut Valencià de l'Audiovisual i de la Cinematografia Ricardo Muñoz Suay i el Museu Nacional Centre d'Art Reina Sofia per a la cessió de la pel·lícula en DVD Estampas 1932 (José Val del Omar, Patronat de les Missions Pedagògiques, 1932-33)  
València, 30 de juliol de 2012  
  
Reunits  
D'una part, l'Institut valencià de l'Audiovisual i de la Cinematografia Ricardo Muñoz Suay, i en nom seu i representació Nuria Cidoncha Castellote, en qualitat de directora general de l'IVAC, d'acord amb les facultats conferides per la Llei de la Generalitat Valenciana 5/1998, de 18 de juny, de creació de l'Institut Valencià de Cinematografia Ricardo Muñoz Suay, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat i per la Llei 12/2009, de 23 de desembre, de Mesures Fiscals, de Gestió Administrativa i Financera i d'Organització de la Generalitat.  
I d'una altra, el Museu Nacional Centre d'Art Reina Sofia (d'ara en avant MNCARS) i en nom seu i representació Michaux Miranda, en la seua qualitat de subdirector general gerent de MNCARS, en virtut de l'Orde CUL/1852/2009, de 19 de juny, d'acord amb les facultats que té conferides per l'Orde CUL/3053/2007, de 17 d'octubre (modificada per Orde CUL/137/2009, de 23 de gener), així com pel Reial Decret 318/1996, de 23 de febrer, pel qual s'aprova l'Estatut de l'Organisme Autònom Museu Nacional Centre d'Art Reina Sofía (modificat pel Reial Decret 1291/2007, de 28 de setembre), i la Llei 34/2011, de 4 d'octubre, reguladora del Museu Nacional Centre d'Art Reina Sofía, i amb domicili en el carrer Santa Isabel, 52, de Madrid, CP 28671.  
  
Ambdós parts es reconeixen competència i capacitat legal suficient per a formalitzar el present acord i  
Manifesten  
1. Que l'Institut Valencià de l'Audiovisual i de la Cinematografia Ricardo Muñoz Suay, conforme a l'article 2 de la Llei 5/1998, de 18 de juny, de Creació de l'Institut Valencià de Cinematografia, modificada per la Llei 16/2008, de 22 de desembre, de Mesures Fiscals, de Gestió Administrativa i Financera, i d'Organització de la Generalitat té com a finalitat l'adquisició, conservació, restauració, estudi i difusió del patrimoni audiovisual i dels béns culturals directament relacionats amb este, el foment i la promoció de l'audiovisual valencià i la planificació, execució i coordinació de la política cultural de la Generalitat en el camp de la cinematografia i l'audiovisual.  
2. Que el Museu Nacional Centre d'Art Reina Sofia és un organisme públic adscrit al Ministeri d'Educació, Cultura i Esport, entre els objectius del qual es troba -conforme a l'article 3. a) de la Llei 34/2011, de 4 d'octubre, reguladora del Museu Nacional Centre d'Art Reina Sofía-, el de promoure el coneixement i l'accés del públic a l'art modern i contemporani en les seues diverses manifestacions i afavorir la comunicació social de les arts plàstiques, la fotografia, els audiovisuals, els espectacles en viu i el disseny.  
3. Que la pel·lícula Estampas 1932 és un documental de 15 minuts, el contingut del qual mostra la labor de difusió de la cultura en el medi rural realitzada pel Patronat de les Missions Pedagògiques durant la II República.  
4. Que el MNCARS està interessat a comptar per a la seua exposició sobre els anys 30, que tindrà lloc a l'octubre de 2012, amb la pel·lícula Estampas 1932 (José Val del Omar, Patronat de les Missions Pedagògiques, 1932-33).  
En virtut d'allò que s'ha exposat se subscriu el present ACORD, pel qual s'establixen els drets i les obligacions de les parts, d'acord amb les següents  
  
Clàusules  
  
Primera. Objecte de l'acord  
El present acord té com a objecte la fixació de les condicions en què es durà a terme la cessió per part de l'IVAC de la pel·lícula Estampas 1932 (José Val del Omar, Patronat de les Missions Pedagògiques, 1932-33), (d'ara en avant la pel·lícula) a favor del MNCARS.  
  
Segona. Compromís de les parts  
2.1. L'IVAC, com a propietari de la pel·lícula Estampas 1932, en cedix l'ús en DVD al MNCARS perquè siga projectada en forma de bucle en l'exposició que sobre els anys 30 realitarà el Museu des del 2 d'octubre de 2012. La cessió es realitza pel període d'un any des de la inauguració de l'exposició.  
2.2. El MNCARS es compromet que la pel·lícula es reproduïsca en el format original i amb la presència del logo de l'IVAC, tal com apareix en el DVD facilitat per este Institut i sense modificacions de format de pantalla o altres.  
2.3. El MNCARS es compromet que junt amb la projecció es col·loque una cartel·la amb la llegenda següent:   
ESTAMPAS 1932 (Patronat de les Missions Pedagògiques, 1932-1933. Muntador: José Val del Omar)  
Versió restaurada per l'Institut Valencià de l'Audiovisual i de la Cinematografia Ricardo Muñoz Suay, en col·laboració amb la SECC, en 2008  
35mm. blanc i negre, muda, 285 metres, 15 minuts.  
  
Tercera. Aportació econòmica i forma de pagament  
El MNCARS abonarà a l'IVAC per esta cessió la quantitat de 1.642,50- (mil sis-cents quaranta-dos euros amb cinquanta cèntims), IVA inclòs. La dita quantitat s'abonarà en només un pagament dins de l'exercici pressupostari 2012.  
El pagament es realitzarà per mitjà de transferència bancària al compte designat a este efecte per l'IVAC, prèvia presentació per la seua banda de la corresponent factura.  
  
Quarta. Vigència  
L'acord entrarà en vigor el dia de la seua firma i mantindrà la seua vigència fins a l'1 d'octubre de 2013.  
  
Quinta. Resolució  
El present acord quedarà resolt de mutu acord per les parts, o per l'incompliment per qualsevol d'estes de les estipulacions que hi preveu.  
Les parts firmants respondran dels danys i perjuís derivats com a conseqüència de l'incompliment d'allò que s'ha estipulat en el present acord.  
  
Sexta. Propietat intel·lectual  
Ambdós parts es reconeixen els seus respectius drets de propietat industrial i intel·lectual, per la qual cosa el present acord no constituïx, en cap forma, transferència o autorització d'ús de la marca, ni dels drets de propietat intel·lectual que no s'haja fixat en este acord.   
  
Sèptima. Jurisdicció  
Les controvèrsies que puguen sorgir sobre la interpretació, modificació, resolució i efectes que puguen derivar-se del present acord es resoldran entre les parts esgotant totes les formes possibles de conciliació per a arribar a un acord amistós extrajudicial. Si no n'hi ha, seran competents per a conéixer de les qüestions litigioses els jutges i tribunals de la part demandada.  
I perquè així conste i en prova de conformitat firmen el present document per duplicat en el lloc i la data indicats al principi.  
  
El subdirector general gerent del Museu Centre Nacional d'Art Reina Sofia: Michaux Miranda.  
La directora general de l'Institut Valencià de l'Audiovisual i de la Cinematografia Ricardo Muñoz Suay: Nuria Cidoncha Castellote.